Benɛ Mose ngɛ Sinai Yoku ɔ nɔ ɔ, Yehowa de lɛ ke e ma bo tsu ko nɛ ngɛ slɔɔto konɛ Israel bi ɔmɛ nɛ a ja lɛ ngɛ lejɛ ɔ. A tsɛɔ bo tsu nɛ ɔ ke kpe he bo tsu. A ma nyɛ maa ngɔ bo tsu ɔ kɛ ya he fɛɛ he nɛ a maa ya.
Yehowa de ke: 'Mo de ni ɔmɛ nɛ a ha nɔ́ nɛ a ma nyɛ konɛ a kɛ pee kpe he bo tsu ɔ.' Israel bi ɔmɛ ha sika tsu, sika hiɔ, akɔblee, tɛhi nɛ a he jua wa, kɛ junehi. A ngɔ lohwe he bwɔmi, kɛ lohwe he womi, kɛ bo, kɛ ní kpahi fuu hu kɛ ba. A je a tsui mi nɛ a ha níhi fuu kɛ ya si benɛ Mose de mɛ ke: 'E hi! Nyɛ ko ngɔ nɔ́ ko kɛ ba hu.'
Nyumuhi kɛ yihi nɛ a le ga ní tsumi slɔɔtohi ye bua kɛ ma kpe he bo tsu ɔ. Yehowa ha mɛ nile konɛ a kɛ tsu ní ɔ. Ni komɛ tslɔ kpa, ni komɛ lo bo, nɛ ni komɛ hu lo ní kɛ wo bo ɔmɛ a mi. Ni komɛ tsu tɛhi a he ní, ni komɛ ngɔ sika tsu kɛ sɔ̃ níhi, nɛ ni komɛ hu hlɔ tsohi.
Ni ɔmɛ ma kpe he bo tsu ɔ kaa bɔ nɛ Yehowa de mɛ ke a pee ɔ. A pee bo ko nɛ ngɛ fɛu kɛ po kpe he bo tsu ɔ mi enyɔ. A tsɛɛ fã kake ke He Klɔuklɔu, nɛ a tsɛɛ fã kake ɔ hu ke He Klɔuklɔu Pe Kulaa. Somi daka nɛ a kɛ akasia tso kɛ sika tsu pee ɔ ngɛ He Klɔuklɔu Pe Kulaa a. Kane tso, kɛ okplɔɔ, kɛ la tɛ nɛ a kɛ maa sã tsopa kɛ e he via ngɛ He Klɔuklɔu ɔ, nɛ akɔblee sowe kɛ bɔ sami la tɛ hu ngɛ kpo ɔ nɔ. Somi daka a kaiɔ Israel bi ɔmɛ kaa a wo Yehowa si ke a maa ye e mlaa amɛ a nɔ. Mɛni ji somi? E ji si womi ko nɛ ngɛ slɔɔto.
Yehowa hla Aaron kɛ e binyumu ɔmɛ konɛ a tsu ní kaa osɔfohi ngɛ kpe he bo tsu ɔ mi. A ní tsumi ji kaa a maa hyɛ kpe he bo tsu ɔ nɔ saminya, nɛ a maa sã bɔhi ha Yehowa ngɛ lejɛ ɔ. Aaron nɛ e ji osɔfo nɔkɔtɔma a pɛ lɛ e ngɛ he blɔ kaa e maa sɛ He Klɔuklɔu Pe Kulaa a. E yaa He Klɔuklɔu Pe Kulaa a si kake daa jeha nɛ e ya sãa afɔle kɛ haa e kɛ e weku ɔ, kɛ Israel ma a tsuo ngɛ a yayami ɔmɛ a he je.
Benɛ Israel bi ɔmɛ je Ijipt ɔ, jeha kake se nɛ a ma kpe he bo tsu ɔ. Amlɔ nɛ ɔ lɛɛ a ná he ko nɛ a ma ja Yehowa ngɛ.
Yehowa ha nɛ bɔku ko ba da kpe he bo tsu ɔ yi mi, nɛ e hɛ mi nyami ɔ hyi lejɛ ɔ tɔ. Ke bɔku ɔ da si ngɛ kpe he bo tsu ɔ yi mi ɔ, Israel bi ɔmɛ hiɛ blɔ. Se ke bɔku ɔ je bo tsu ɔ yi mi pɛ kɛkɛ Israel bi ɔmɛ le kaa e sa nɛ a tsa a blɔ hiami ɔ nɔ. A gbɛɔ bo tsu ɔ nɛ a nyɛɛɔ bɔku ɔ se.
'Kɛkɛ nɛ i nu gbi nɛ nya wa ko kɛ je Matsɛ sɛ ɔ mi ke: "Hyɛ! Mawu bo tsu ɔ ngɛ adesahi a kpɛti, nɛ Mawu kɛ mɛ maa hi si, nɛ a maa pee e we bi. Nɛ Mawu nitsɛ kɛ mɛ maa hi si."'—Kpo Jemi 21:3